**PRAVILNIK O SPREJEMU OTROK V VRTEC DOBREGA PASTIRJA**

* Kolegij direktorja Zavoda sv. Stanislava je dne 03.04.2017 sprejel Pravilnik o sprejemu otrok v Vrtec Dobrega pastirja, ki ureja postopek vpisa in sprejema otrok v Vrtec Dobrega pastirja, sestavo in način dela komisije za sprejem otrok, ter pogoje in kriterije za prednost pri vpisu in sprejemu otrok v vrtec.
* Vrtec vpisuje in sprejema v svoj program predšolske otroke na podlagi prostih mest in vlog za sprejem otrok v vrtec. Vrtec lahko sprejme otroka, ko je dopolnil starost najmanj 11 mesecev, če starši ne uveljavljajo več pravice do starševskega dopusta v obliki polne odsotnosti z dela. Za starše otrok, ki so oddali vlogo za vpis otroka v vrtec, vrtcu - na njegovo zahtevo - pristojni center za socialno delo posreduje podatke o izteku pravice do starševskega dopusta v obliki polne odsotnosti z dela. Vrtec sprejema vse otroke ne glede na narodnost, raso, spol, jezik, vero, politično ali drugo prepričanje, gmotno stanje, izobrazbo, družbeni položaj, invalidnost ali katerokoli drugo osebno okoliščino, pri čemer morajo biti starši oziroma zakoniti skrbniki (v nadaljevanju starši) seznanjeni z vsebino in načinom dela programa Vrtca Dobrega pastirja in z njim soglašati.
* Vrtec najmanj enkrat letno objavi javni vpis novincev za naslednje šolsko leto, praviloma v mesecu februarju. Vlagatelj lahko vlogo vloži za tekoče ali prihajajoče šolsko leto, pri čemer se vloge za prihajajoče šolsko leto obravnavajo skupaj z vlogami, ki tega leta prispejo na podlagi javnega poziva.
* Vlagatelj odda vlogo na sedežu vrtca ali jo pošlje po pošti na naslov: Vrtec Dobrega pastirja, Zavod sv. Stanislava, Štula 23, 1210 Ljubljana Šentvid.
* Pri sprejemu novincev za novo šolsko leto se obravnava vloge, ki so pravočasno (do datuma, ki je naveden v razpisni dokumentaciji) prispele na naslov vrtca. Vloge, ki prispejo kasneje, se obravnava v primeru, da vrtec še razpolaga s prostimi mesti za posamezen letnik otrok.
* Prednost pri vpisu imajo otroci staršev, ki so zaposleni v Zavodu sv. Stanislava in sorojenci otrok, ki so že vključeni v Vrtec Dobrega pastirja.
* Če je v vrtcu dovolj prostih mest, odloča o sprejemu otrok ravnateljica vrtca.
* Če je v vrtec vpisanih več otrok, kakor je v vrtcu prostih mest, odloča o sprejemu komisija. Komisija obravnava vloge za sprejem otrok tudi med šolskim letom, v primeru, ko so sprejeti vsi otroci s čakalnega seznama ter je število na novo vpisanih otrok večje od števila prostih mest v vrtcu.
* Starši otrok, ki 1. septembra še ne dopolnijo starosti 11 mesecev, se lahko odločijo za rezervacijo prostega mesta. V tem primeru se staršem zaračuna 25% polne ekonomske cene vrtca. Rezervacija prostega mesta lahko traja največ dva meseca. Zaposleni v Zavodu sv. Stanislava in starši, katerih sorojenci so že vpisani v Vrtec Dobrega pastirja, lahko za svoje otroke koristijo rezervacijo prostega mesta štiri mesece. V tem primeru se staršem prvi in drugi mesec zaračuna 25% polne ekonomske cene, tretji in četrti mesec pa 75% polne ekonomske cene vrtca.
* Ravnateljica vrtca staršem otrok, ki so sprejeti v vrtec, pošlje poziv k sklenitvi pogodbe o medsebojnih pravicah in obveznostih med vrtcem in starši. V pozivu je izrecno navedeno, da se šteje, da so starši umaknili vlogo za vpis otroka v vrtec, če v 15 dneh od vročitve poziva ne podpišejo pogodbe z vrtcem. S podpisom pogodbe med vrtcem in starši se šteje, da je otrok vključen v vrtec. S podpisom pogodbe starši tudi potrdijo, da so seznanjeni s členi tega pravilnika. V primeru kršitve pogodbe ravnateljica starše pokliče na pogovor ter jih seznani z možnimi posledicami, če bodo še naprej kršili pogodbo.
* Pred sprejemom v vrtec morajo biti vsi otroci zdravniško pregledani. Zdravniško potrdilo, da je otrok zdrav in sposoben obiskovati vrtec, morajo starši oddati vzgojitelju pred sprejemom otroka v vrtec ali najkasneje prvi dan vključitve otroka v vrtec. Potrdilo ne sme biti starejše od šestih mesecev. Enako velja tudi za otroka, ki je prej že obiskoval drug vrtec.
* Starši so dolžni ob sprejemu otroka v vrtec, najkasneje pa na pričetku prvega dne vključitve otroka v delo vrtca, vzgojitelja opozoriti in ga seznaniti s posebnostmi otrokovega zdravstvenega statusa, če le-ta ni razviden iz zdravniške dokumentacije in z morebitnimi otrokovimi posebnimi nagnjenji, zlasti s tistimi, ki bi ogrožala njegovo varnost ali varnost drugih otrok.
* Starši so dolžni posredovati vrtcu svoje kontaktne podatke (službeni telefon, mobilni telefon, elektronski naslov) in druge podatke o tem, kje jih je mogoče takoj najti in obvestiti v primeru nepredvidenih dogodkov z otrokom oziroma o dejstvih, za katere je nujno, da jih nemudoma izvedo.
* Starši lahko otroka izpišejo iz vrtca z oddajo izpolnjene Vloge za izpis. Vloga za izpis mora biti oddana vodstvu vrtca najmanj 30 dni pred datumom izpisa otroka iz vrtca. V času izpisnega roka, so starši dolžni plačati polno ekonomsko ceno programa ne glede na to, ali otrok v izpisnem obdobju vrtec obiskuje ali ne.
* Vrtec lahko izključi otroka iz vrtca po sklepu o izključitvi in odpove pogodbo s starši v primeru, da starši kršijo pogodbo oziroma pravila, ki jih določa pogodba, in sicer naslednji dan po poteku roka, ki ga staršem za odpravo kršitev določi vrtec, starši pa kršitve oziroma njihovih posledic ne odpravijo.

Špela Avšič, ravnateljica

Ljubljana Šentvid, 03.04.2017